b'\n_START_ARTICLE_\nMonty Roberts\n_START_SECTION_\nTidlige \xc3\xa5r\n_START_PARAGRAPH_\nGennem sin fars hesteopdr\xc3\xa6t havde Monty Roberts fra tidlig barndom arbejdet med heste. Han har pr\xc3\xb8vet lidt af hvert inden for hesteverdenen. Blandt andet var han naturtalent p\xc3\xa5 hesteryg som barn, hvor han vandt over unge, der var op til 10 \xc3\xa5r \xc3\xa6ldre end ham selv (han selv var omkring 4-8 \xc3\xa5r). Han har desuden reddet rodeo og vundet forskellige discipliner._NEWLINE_Efter at han som ung havde oplevet sin fars meget brutale tilridningsmetoder, blev han klar over, at han blev n\xc3\xb8dt til at finde en anden m\xc3\xa5de. D\xc3\xa9t skete ved, at han observerede vilde mustanger og derigennem l\xc3\xa6rte deres kropssprog at kende. Dette kaldte han \'Equus\'. Faren br\xc3\xb8d sig imidlertid ikke om hans nye metoder og pryglede drengen med en k\xc3\xa6de. Heste blev hans tilflugtssted, n\xc3\xa5r verden og mennesker omkring ham gik ham p\xc3\xa5, og han ikke vidste, hvor han ellers skulle s\xc3\xb8ge hen.\n_START_SECTION_\nSproget Equus\n_START_PARAGRAPH_\nMonty Roberts fandt ud af, at han kunne efterligne hestes kropssprog og p\xc3\xa5 den m\xc3\xa5de t\xc3\xa6mme dem. Han havde fundet ud af, at heste, p\xc3\xa5 grund af deres sociale natur som et flokdyr, ville s\xc3\xb8ge accept hos dress\xc3\xb8ren, n\xc3\xa5r denne kommunikerede med hesten p\xc3\xa5 bestemte m\xc3\xa5der. Dette kaldte han Join up. Hesten vil i l\xc3\xb8bet af cirka en halv time (i en "roundpen") "fort\xc3\xa6lle" Monty, at den \xc3\xb8nskede at v\xc3\xa6re sammen med ham, og n\xc3\xa5r Monty accepterede det, ville hesten bogstaveligt talt f\xc3\xb8lge ham over alt. Med den tillid og respekt, hesten havde opn\xc3\xa5et, kunne Monty nu uden besv\xc3\xa6r l\xc3\xa6gge sadel og hovedt\xc3\xb8j p\xc3\xa5 den. "Sproget Equus" underst\xc3\xb8ttes ikke af den videnskabelige forskning, som er foretaget p\xc3\xa5 heste i flok i naturen eller i fangeskab, men er udtryk for Monty Roberts\' personlige tolkning af hesteadf\xc3\xa6rd, som han selv har observeret._NEWLINE_Denne metode foreg\xc3\xa5r med kropssignaler og sm\xc3\xa6ld, uden vold, og hesten g\xc3\xa5r med til de ting, den bliver udsat for, for at undg\xc3\xa5 at blive jaget yderligere eller udsat for pres fra tr\xc3\xa6ningsgrimen. Denne mekanisme er ogs\xc3\xa5 kendt som negativ forst\xc3\xa6rkning.\n_START_SECTION_\nShy Boy\n_START_PARAGRAPH_\nHesten Shy Boy var en vild mustang, Monty t\xc3\xa6mmede i det fri, fordi visse folk ikke troede p\xc3\xa5 hans metoder. Det tog et par d\xc3\xb8gn (pga. det faktum, at hesten har lettere ved at komme v\xc3\xa6k, i mods\xc3\xa6tning til i en round pen), men det lykkedes, og hesten blev meget medg\xc3\xb8rlig. Den fik desuden senere muligheden for at komme tilbage til sin flok, men valgte til sidst at blive hos Monty.\n_START_SECTION_\nMonty og rehabilitering\n_START_PARAGRAPH_\nMange mener, at det, Monty g\xc3\xb8r med heste, kan hj\xc3\xa6lpe mennesker, der for eksempel ogs\xc3\xa5 er blevet udsat for vold. Dette har ogs\xc3\xa5 vist sig at v\xc3\xa6re sandt. Han har haft projekter i gang med rehabilitering af h\xc3\xa5rde kriminelle fra amerikanske f\xc3\xa6ngsler. Sammen med sin kone har han opdraget 47 plejeb\xc3\xb8rn. De fleste har han f\xc3\xa5et, da de var 13, 14 og 15 \xc3\xa5r. Mange af dem har haft en meget aggressiv og nedladende adf\xc3\xa6rd, og en del har v\xc3\xa6ret indblandet i kriminalitet. De lever nu som velfungerende voksne.'